टीम में दो गुर्जर नेता शामिल; 10 ओबीसी चेहरे, 20 नए को मौका दिया
भाजपा प्रदेशाध्यक्ष सीपी जोशी ने शनिवार को अपनी नई टीम घोषित कर दी। टीम को देखकर लगता है कि इसमें सोशल इंजीनियरिंग का खासा ध्यान रखा गया हैं। विधानसभा चुनावों को देखते हुए प्रदेश के सबसे बड़े वोट बैंक ओबीसी को भी इस टीम के जरिए साधने की कोशिश की गई हैं।
विधानसभा चुनाव से पहले भाजपा प्रदेशाध्यक्ष सीपी जोशी ने शनिवार को अपनी नई टीम घोषित कर दी। खास बात ये है कि इसमें सोशल इंजीनियरिंग का ध्यान रखा गया है।
प्रदेश के सबसे बड़े वोट बैंक ओबीसी को भी इस टीम के जरिए साधने की कोशिश भाजपा ने की है।
करीब तीन माह पहले जब सतीश पूनिया को हटाकर सीपी जोशी को अध्यक्ष बनाया गया था। तभी से बीजेपी के अंदरखाने ओबीसी वर्ग की उपेक्षा करने की चर्चा होने लगी थी। कांग्रेस खुलकर बीजेपी पर ओबीसी वर्ग की उपेक्षा करने का आऱोप लगा रही थी कि बीजेपी ने ओबीसी के चेहरे को प्रदेशाध्यक्ष से हटा दिया।
बीजेपी में प्रदेशाध्यक्ष और नेता प्रतिपक्ष जैसे महत्वपूर्ण पदों पर ओबीसी को महत्व नहीं दिया गया। जबकि कांग्रेस में पीसीसी अध्यक्ष और सीएम दोनों ओबीसी वर्ग से आते हैं। अब सीपी जोशी की इस नई टीम में 29 में से 10 चेहरे ओबीसी वर्ग से शामिल करके बीजेपी ने ओबीसी समुदाय को साधने की भी कोशिश की है। इसमें से भी जाट समुदाय से आने वाले नेताओं को बड़ी जिम्मेदारी दी गई हैं।
नई टीम के जरिए सोशल इंजीनियरिंग
सीपी जोशी ने अपनी नई टीम के जरिए ओबीसी वर्ग के साथ-साथ एससी-एसटी व जनरल कैटेगरी को भी विशेष महत्व दिया गया है।
टीम में जाट, राजपूत, ब्राह्मण, विश्नोई, मीणा, माली, गुर्जर, मेघवाल, देवासी सहित अन्य सभी जातियों को प्रतिनिधित्व देने की कोशिश की गई हैं। वहीं टीम में छोटे कार्यकर्ताओं को जगह देकर उनका मनोबल बढ़ाने की भी कोशिश दिखाई देती है।
गुर्जर और माली समाज को महत्व
पिछले विधानसभा चुनावों में बीजेपी को पूर्वी राजस्थान में जबरदस्त हार का सामना करना पड़ा था। इसकी बड़ी वजह सचिन पायलट के प्रभाव को माना जाता है। गुर्जर समुदाय शुरू से ही बीजेपी का कोर वोटर माना जाता रहा है। हालांकि पायलट के प्रभाव के चलते गत विधानसभा चुनाव में बीजेपी से एक भी गुर्जर नेता चुनाव जीतकर विधानसभा नहीं पहुंचा। ऐसे में इस बार सीपी जोशी ने अपनी टीम में दो गुर्जर नेताओं को जगह दी हैं।
टोंक-सवाईमाधोपुर सांसद सुखबीर सिंह जौनपुरिया को टीम में प्रदेश उपाध्यक्ष बनाया गया है। इनका लोकसभा क्षेत्र पूर्वी राजस्थान की कई सीटों को कवर करता है। वहीं पायलट का विधानसभा क्षेत्र टोंक भी इन्हीं के लोकसभा क्षेत्र में आता है।
पूर्वी राजस्थान से ही दौसा की युवा नेता नीलम गुर्जर को भी टीम में जगह दी गई है। इसके अलावा बीजेपी के पास शुरू से ही माली समाज का कोई बड़ा चेहरा नहीं है। जबकि कांग्रेस में सीएम अशोक गहलोत माली समुदाय से आते हैं। ऐसे में पूर्व मंत्री प्रभुलाल सैनी को टीम में शामिल करके माली समुदाय को भी साधने की कोशिश की गई है।
20 नए चेहरे शामिल,15 को किया बाहर, 9 को रखा बरकरार
सीपी जोशी की इस नई टीम में 20 नए चेहरों को शामिल किया गया है। पुरानी टीम के 15 लोगों को बाहर किया गया है। पार्टी सूत्रों का कहना है कि टीम में उन लोगों को शामिल नहीं किया गया है, जो आने वाला विधानसभा चुनाव लड़ना चाहते हैं।
पुरानी टीम में से विधायक चंद्रकांता मेघवाल, विधायक मदन दिलावर, विधायक नारायण सिंह देवल, पूर्व विधायक सुशील कटारा सहित माधोराम चौधरी, अशोक सैनी, महेंद्र यादव, मधु कुमावत और कन्हैयालाल मीणा को बाहर रखा गया हैं। ये सभी लोग विधानसभा चुनाव लड़ सकते हैं।
जिन 9 लोगों को नई टीम में भी बरकरार रखा गया है, उनमें सांसद दीया कुमारी, सरदार अजयपाल, मुकेश दाधीच, विजेंद्र पूनिया, पंकज गुप्ता और डॉ श्याम अग्रवाल शामिल है। इसके साथ ही भजनलाल शर्मा को भी बरकरार रखा है। भजनलाल शर्मा ऐसे नेता है, जो लगातार चार अध्यक्षों की टीम में जगह बनाने में कामयाब हुए हैं।
भजनलाल, अशोक परनामी, मदन लाल सैनी, सतीश पूनिया के साथ भी प्रदेश पदाधिकारियों की टीम में थे। वहीं पुरानी टीम के दो लोगों को प्रमोट करके नई टीम में जगह दी गई है। इनमें जितेंद्र गोठवाल व श्रवण सिंह बगड़ी को प्रदेश मंत्री से प्रमोट करके सीधे प्रदेश उपाध्यक्ष बनाया गया है।